b'\n_START_ARTICLE_\nTsetuksimaab\n_START_SECTION_\nNimetused ja t\xc3\xa4hised\n_START_PARAGRAPH_\nCAS-i registreerimisnumber on 205923-56-4. _NEWLINE_Farmakoterapeutiline r\xc3\xbchm: kasvajavastased ained, monoklonaalsed antikehad, ATC-kood on L01XC06. _NEWLINE_Tsetuksimaab on rahvusvaheline ravimi mittepatenteeritud nimi. Ravimi tootenimi on Erbitux. Erbitux on retseptiravim.\n_START_SECTION_\nAnnustamine ja kulud\n_START_PARAGRAPH_\nEnne esimest infusiooni manustatakse premedikatsiooniks antihistamiinikumi ja kortikosteroidi. _NEWLINE_Soovitatav tsetuksimaabi annustamine on 1 kord n\xc3\xa4dalas. _NEWLINE_Infusioonlahuse \xc3\xbche 100 ml viaali maksumus varieerub vahemikus 1057\xe2\x80\x931144 dollarit._NEWLINE_Eestis maksab kaks ravikuuri rohkem kui 8700 eurot. _NEWLINE_Eesti Haigekassa andmetel oleks ravimi kulut\xc3\xb5husus lihtsustatud meetodil arvutatuna umbkaudu 82 000 \xe2\x82\xac v\xc3\xb5idetud eluaasta kohta.\n_START_SECTION_\nK\xc3\xb5rvaltoimed ja ohud\n_START_PARAGRAPH_\nRavis v\xc3\xb5ivad sageli ilmneda rasked infusiooniga seotud reaktsioonid, sh anaf\xc3\xbclaktilised reaktsioonid, mis v\xc3\xb5ivad olla kas anaf\xc3\xbclaktilist v\xc3\xb5i anaf\xc3\xbclaktoidset laadi v\xc3\xb5i olla p\xc3\xb5hjustatud ts\xc3\xbctokiini vabastamise s\xc3\xbcndroomist (CRS). _NEWLINE_Reaktsioonide s\xc3\xbcmptomite hulka v\xc3\xb5ivad kuuluda bronhospasm, urtikaaria, verer\xc3\xb5hu t\xc3\xb5us v\xc3\xb5i langus, teadvusekaotus v\xc3\xb5i \xc5\xa1okk. Harvadel juhtudel on t\xc3\xa4heldatud rinnaangiini, m\xc3\xbcokardiinfarkti v\xc3\xb5i s\xc3\xbcdameseiskust._NEWLINE_K\xc3\xb5rvaltoimetena on nahareaktsioonid \xc3\xbcsna sagedased; arvatakse, et seda p\xc3\xb5hjustab kombinatsioon kemoteraapiaga. Suurem oht on sekundaarsete infektsioonide tekkeks (peamiselt bakteriaalsed) \xe2\x80\x93 m\xc3\xb5nel juhul, n\xc3\xa4iteks nekrotiseeruva fastsiidi ja sepsise korral on esinenud surmaga l\xc3\xb5ppenud staf\xc3\xbclokokse p\xc3\xb5lenud naha s\xc3\xbcndroomi. Lisaks esinevad neutropeenia ja kardiovaskulaarsed h\xc3\xa4ired ning silmakahjustused. _NEWLINE_EGFR osaleb loote arengus, seega tsetuksimab p\xc3\xa4\xc3\xa4seb platsentasse.\n_START_SECTION_\nResistentsus\n_START_PARAGRAPH_\nSeptembris 2011 tehtud uuringud indikeerivad arvatavasti ravimile lisakomponentide lisamise vajadust, kuna v\xc3\xa4hirakud v\xc3\xb5ivad ravimile resitentseks muutuda.\n_START_SECTION_\nToime\n_START_PARAGRAPH_\nKirjelduste kohaselt suunab tsetuksimab ts\xc3\xbctotoksilised immuunsed efektorrakud EGFRiga kasvajarakkude vastu (antikehast s\xc3\xb5ltuv rakkude poolt vahendatud ts\xc3\xbctotoksilisus, antibody dependent cell\xe2\x80\x93mediated cytotoxicity \xe2\x80\x93 ADCC)._NEWLINE_In vitro ja in vivo testides inhibeerib tsetuksimab EGFRiga inimese kasvajarakkude proliferatsiooni ja apoptoosi ning kutsub esile tuumori uussoonestumise ja metastaaside v\xc3\xa4henemise.'